钦定古今图书集成/明伦汇编/官常典/第174卷 > 《为齐王谢冕旒诸法物表》前人
## 钦定古今图书集成/明伦汇编/官常典/第174卷 > 《为齐王谢冕旒诸法物表》前人

臣王言，以轩冕云跸，既非常之饰；宫悬玉戚，乃配天
之礼。“故呈襟效虑，必期蠲亮，重被还旨，芳讯愈越，镜
伏殊私，情影远震。昔大启营丘，未修树羽之赏；光宅
曲阜，始兼龙旗之贵。况道狭庆隆，身薄器尊，粉绣争
煇，藻火竞耀。夫《太常》图列星之采，华盖观古人之情，
所以耸绝百县，崇隔万宇，凤阁因此而神，琼都由兹”
而丽。故丑功惭德，违议避荣，诚不遥孚，理无敻达，遂
贻器诰，爰断辞表，惊栗迟回，祈鉴何地。便当肃对王
休，敬昭异宠，佩服盛文，以慨以惧。